CELEX: 32014R0372
Language: el
Date: 2014-04-09 00:00:00
Title: Κανονισμός (ΕΕ) αριθ. 372/2014 της Επιτροπής, της 9ης Απριλίου 2014, για την τροποποίηση του κανονισμού (ΕΚ) αριθ. 794/2004 όσον αφορά τον υπολογισμό ορισμένων προθεσμιών, την εξέταση καταγγελιών και τον προσδιορισμό και την προστασία εμπιστευτικών πληροφοριών (Κείμενο που παρουσιάζει ενδιαφέρον για τον ΕΟΧ)

12.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 109/14
            
         ΚΑΝΟΝΙΣΜΌΣ (ΕΕ) αριθ. 372/2014 ΤΗΣ ΕΠΙΤΡΟΠΉΣ
   της 9ης Απριλίου 2014
   για την τροποποίηση του κανονισμού (ΕΚ) αριθ. 794/2004 όσον αφορά τον υπολογισμό ορισμένων προθεσμιών, την εξέταση καταγγελιών και τον προσδιορισμό και την προστασία εμπιστευτικών πληροφοριών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 108 της Συνθήκης για τη λειτουργία της Ευρωπαϊκής Ένωσης (1), και ιδίως το άρθρο 27,
   Κατόπιν διαβουλεύσεων με τη συμβουλευτική επιτροπή για τις κρατικές ενισχύσεις,
   Εκτιμώντας τα ακόλουθα:
   
               (1)
            
            
               Στο πλαίσιο του εκσυγχρονισμού των κανόνων για τις κρατικές ενισχύσεις, ώστε να συμβάλλουν τόσο στην υλοποίηση της στρατηγικής «Ευρώπη 2020» για την ανάπτυξη όσο και στη δημοσιονομική εξυγίανση (2), ο κανονισμός (ΕΚ) αριθ. 659/1999 τροποποιήθηκε με τον κανονισμό (ΕΕ) αριθ. 734/2013 (3) προκειμένου να βελτιωθεί η αποτελεσματικότητα του ελέγχου των κρατικών ενισχύσεων. Στόχος της τροποποίησης αυτής ήταν ιδίως να καταστεί αποτελεσματικότερη η εξέταση των καταγγελιών από την Επιτροπή και να δοθούν εξουσίες στην Επιτροπή να ζητεί πληροφορίες απευθείας από συμμετέχοντες στην αγορά και να διεξάγει έρευνες σε κλάδους της οικονομίας ή σε μέσα ενισχύσεων.
            
         
               (2)
            
            
               Με βάση τις εν λόγω τροποποιήσεις, είναι αναγκαίο να προσδιοριστούν τα γεγονότα που καθορίζουν το σημείο εκκίνησης για τον υπολογισμό των προθεσμιών στο πλαίσιο των αιτήσεων παροχής πληροφοριών που απευθύνονται σε τρίτα μέρη, σύμφωνα με τον κανονισμό (ΕΚ) αριθ. 659/1999.
            
         
               (3)
            
            
               Η Επιτροπή δύναται, με δική της πρωτοβουλία, να εξετάζει πληροφορίες σχετικά με παράνομες ενισχύσεις από οποιαδήποτε πηγή, προκειμένου να αξιολογήσει τη συμμόρφωση με τα άρθρα 107 και 108 της Συνθήκης. Σε αυτό το πλαίσιο, οι καταγγελίες αποτελούν σημαντική πηγή πληροφοριών για τον εντοπισμό παραβάσεων των κανόνων για τις κρατικές ενισχύσεις. Συνεπώς, είναι σημαντικό να καθοριστούν σαφείς και αποτελεσματικές διαδικασίες για την εξέταση των καταγγελιών που υποβάλλονται στην Επιτροπή.
            
         
               (4)
            
            
               Σύμφωνα με το άρθρο 20 του κανονισμού (ΕΚ) αριθ. 659/1999, μόνον τα ενδιαφερόμενα μέρη δύνανται να υποβάλλουν καταγγελίες για να ενημερώσουν την Επιτροπή για εικαζόμενη παράνομη ενίσχυση ή καταχρηστική εφαρμογή ενίσχυσης. Προς τούτο, τα φυσικά ή νομικά πρόσωπα που υποβάλλουν καταγγελίες θα πρέπει να υποχρεούνται να αποδείξουν ότι είναι ενδιαφερόμενα μέρη κατά την έννοια του άρθρου 1 στοιχείο η) του κανονισμού (ΕΚ) αριθ. 659/1999.
            
         
               (5)
            
            
               Προκειμένου να απλοποιηθεί η εξέταση των καταγγελιών και ταυτόχρονα να αυξηθεί η διαφάνεια και η ασφάλεια δικαίου, είναι σκόπιμο να προσδιοριστούν οι πληροφορίες που οι καταγγέλλοντες θα πρέπει να παρέχουν στην Επιτροπή. Για να εξασφαλίζεται ότι η Επιτροπή λαμβάνει όλες τις σχετικές πληροφορίες όσον αφορά εικαζόμενη παράνομη ενίσχυση ή καταχρηστική εφαρμογή ενίσχυσης, ο κανονισμός (ΕΚ) αριθ. 659/1999 προβλέπει ότι τα ενδιαφερόμενα μέρη πρέπει να συμπληρώνουν κατάλληλο έντυπο και να παρέχουν όλες τις υποχρεωτικές πληροφορίες που ζητούνται σε αυτό. Κατά συνέπεια, θα πρέπει να καθοριστεί το έντυπο που θα χρησιμοποιείται για τον σκοπό αυτό.
            
         
               (6)
            
            
               Οι υποχρεώσεις των ενδιαφερομένων μερών στο πλαίσιο της υποβολής καταγγελιών δεν θα πρέπει να είναι υπερβολικά επαχθείς, ενώ παράλληλα θα πρέπει να εξασφαλίζεται ότι η Επιτροπή θα λαμβάνει όλες τις πληροφορίες που είναι αναγκαίες για την έναρξη έρευνας σχετικά με την εικαζόμενη παράνομη ενίσχυση ή την καταχρηστική εφαρμογή ενίσχυσης.
            
         
               (7)
            
            
               Για να εξασφαλιστεί ότι τα επιχειρηματικά απόρρητα και άλλες εμπιστευτικές πληροφορίες που παρέχονται στην Επιτροπή αντιμετωπίζονται σύμφωνα με το άρθρο 339 της Συνθήκης, κάθε πρόσωπο που υποβάλλει πληροφορίες θα πρέπει να προσδιορίζει σαφώς ποιες πληροφορίες θεωρεί εμπιστευτικές και τους λόγους για τους οποίους είναι εμπιστευτικές. Το εν λόγω πρόσωπο θα πρέπει να υποχρεούται να υποβάλει στην Επιτροπή χωριστή, μη εμπιστευτική εκδοχή των πληροφοριών, η οποία θα μπορεί να διαβιβαστεί στο οικείο κράτος μέλος προς σχολιασμό.
            
         
               (8)
            
            
               Συνεπώς, ο κανονισμός (ΕΚ) αριθ. 794/2004 της Επιτροπής (4) θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 794/2004 τροποποιείται ως εξής:
   
               1)
            
            
               Το άρθρο 8 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Οι προθεσμίες που προβλέπονται στον κανονισμό (ΕΚ) αριθ. 659/1999 και στον παρόντα κανονισμό ή που καθορίζονται από την Επιτροπή δυνάμει του άρθρου 108 της Συνθήκης υπολογίζονται σύμφωνα με τον κανονισμό (ΕΟΚ, Ευρατόμ) αριθ. 1182/71, και σύμφωνα με τους ειδικούς κανόνες που διατυπώνονται στις παραγράφους 2 έως 5β του παρόντος άρθρου. Σε περίπτωση αντινομίας, υπερισχύουν οι διατάξεις του παρόντος κανονισμού.»·
                        
                     
                           β)
                        
                        
                           παρεμβάλλονται οι εξής παράγραφοι:
                           «5α.   Όσον αφορά την προθεσμία για την υποβολή των πληροφοριών που ζητούνται από τρίτους, σύμφωνα με το άρθρο 6α παράγραφος 6 του κανονισμού (ΕΚ) αριθ. 659/1999, το κρίσιμο γεγονός για τους σκοπούς του άρθρου 3 παράγραφος 1 του κανονισμού (ΕΟΚ, Ευρατόμ) αριθ. 1182/71 είναι η παραλαβή της αίτησης παροχής πληροφοριών.
                           5β.   Όσον αφορά την προθεσμία για την υποβολή των πληροφοριών που ζητούνται από τρίτους, σύμφωνα με το άρθρο 6α παράγραφος 7 του κανονισμού (ΕΚ) αριθ. 659/1999, το κρίσιμο γεγονός για τους σκοπούς του άρθρου 3 παράγραφος 1 του κανονισμού (ΕΟΚ, Ευρατόμ) αριθ. 1182/71 είναι η κοινοποίηση της απόφασης.».
                        
                     
         
               2)
            
            
               Μετά το άρθρο 11 παρεμβάλλονται τα ακόλουθα κεφάλαια Vα και Vβ:
               «ΚΕΦΑΛΑΙΟ Vα
               ΕΞΕΤΑΣΗ ΚΑΤΑΓΓΕΛΙΩΝ
               Άρθρο 11α
               Παραδεκτό των καταγγελιών
               1.   Κάθε πρόσωπο που υποβάλλει καταγγελία σύμφωνα με το άρθρο 10 παράγραφος 1 και το άρθρο 20 παράγραφος 2 του κανονισμού (ΕΚ) αριθ. 659/1999, οφείλει να αποδείξει ότι είναι ενδιαφερόμενο μέρος κατά την έννοια του άρθρου 1 στοιχείο η) του κανονισμού αυτού.
               2.   Τα ενδιαφερόμενα μέρη συμπληρώνουν δεόντως το έντυπο που παρατίθεται στο παράρτημα IV και παρέχουν όλες τις υποχρεωτικές πληροφορίες που ζητούνται σε αυτό. Κατόπιν αιτιολογημένης αίτησης ενδιαφερόμενου μέρους, η Επιτροπή δύναται να απαλλάξει τον καταγγέλλοντα από την υποχρέωση υποβολής ορισμένων πληροφοριών που ζητούνται στο έντυπο.
               3.   Οι καταγγελίες υποβάλλονται σε μία από τις επίσημες γλώσσες της Ένωσης.
               ΚΕΦΑΛΑΙΟ Vβ
               ΠΡΟΣΔΙΟΡΙΣΜΟΣ ΚΑΙ ΠΡΟΣΤΑΣΙΑ ΕΜΠΙΣΤΕΥΤΙΚΩΝ ΠΛΗΡΟΦΟΡΙΩΝ
               Άρθρο 11β
               Προστασία επιχειρηματικών απορρήτων και άλλων εμπιστευτικών πληροφοριών
               Κάθε πρόσωπο που υποβάλλει πληροφορίες βάσει του κανονισμού (ΕΚ) αριθ. 659/1999 αναφέρει σαφώς ποιες πληροφορίες θεωρεί εμπιστευτικές, παραθέτοντας τους λόγους για τον εμπιστευτικό χαρακτήρα τους, και υποβάλλει στην Επιτροπή χωριστή, μη εμπιστευτική εκδοχή των παρατηρήσεων. Όταν οι πληροφορίες πρέπει να υποβάλλονται εντός ορισμένης προθεσμίας, η ίδια προθεσμία ισχύει για την υποβολή της μη εμπιστευτικής εκδοχής.».
            
         
               3)
            
            
               Το κείμενο που παρατίθεται στο παράρτημα του παρόντος κανονισμού προστίθεται ως παράρτημα IV.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 83 της 27.3.1999, σ. 1.
   
      (2)  Ανακοίνωση της Επιτροπής, ΕΥΡΩΠΗ 2020 Στρατηγική για έξυπνη, διατηρήσιμη και χωρίς αποκλεισμούς ανάπτυξη, COM(2010) 2020 τελικό.
   
      (3)  Κανονισμός (ΕΕ) αριθ. 734/2013 του Συμβούλιου, της 22ας Ιουλίου 2013, που να τροποποιεί τον κανονισμό (ΕΚ) αριθ. 659/1999 για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 204 της 31.7.2013, σ. 15).
   
      (4)  Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 140 της 30.4.2004, σ. 1).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ IV